**Практыкаванне 11. ТЭМА: «КАЗКА ПРА ЧАРОЎНЫЯ РЭЧЫ»**

1. **УВАГА! Перш чым маляваць, прачытайце інструкцыю на другой старонцы.**

Казкі бываюць розныя. Героем казкі можа быць хто і што заўгодна. Не толькі людзі і жывёлы могуць трапляць у вясёлыя альбо страшныя прыгоды, але і розныя рэчы. Прыдумай і намалюй свайго ўласнага казачнага героя. Гэта можа быць звычайная рэч, знаёмая кожнаму. А можа, зусім незвычайная, якую ніхто, апроч цябе, не ведае і не бачыў. Малюй асцярожна: казачныя рэчы могуць ажываць!

|  |
| --- |
|  |
| **ШАНОЎНАЕ СПАДАРСТВА! Варта мець на ўвазе, што 18.12.2016 плануецца калядны баль, а потым – ВАКАЦЫІ. Заняткаў 25.12.16 і 01.01.17 не будзе, імаверны пачатак заняткаў 08.01.17, але спраўдзіце інфармацыю ў інтэрнэце!** |

1. Каб казка атрымалася, трэба добра ўсё прадумаць. Адкажы на пытанні (выберы варыянт з прапанаваных ці прыдумай нешта сваё). Калі на нейкае пытанне адказ не знаходзіцца, прапусці яго і адказвай далей, потым ты зразумееш альбо рэч сама табе падкажа.

* **Адкуль узяўся твой герой і чаму стаў незвычайным?** (хто зрабіў рэч: чалавек, звер, чараўнік? Адкуль рэч з’явілася ў гэтым месцы – купілі, падарылі, падкінулі, заўсёды тут была? Як рэч набыла незвычайныя ўласцівасці: такую зрабілі, звычайную рэч зачаравалі альбо ажывілі, рэч трапіла ў надзвычайныя абставіны?). **Як клічуць героя?**
* **Які характар у твайго героя?** (Пра кожную рэч мы нешта ведаем ад пачатку. Напрыклад, падушка мяккая, рахманая, іголка вострая, калючая, чаравікі заўсёды ходзяць парай, замок мусіць мець адпаведны ключ і г.д. Які твой герой: такі, як усе падобныя рэчы? А можа, зусім не такі? Самая мяккая падушка ці надзвычай тупая іголка, пакрыўджаны самотны чаравік ці замок, які адмыкаюць цукеркамі? Што ў тваім героі ад ягонай прыроды, а што – ад казкі?)
* **Што рухае героем?** (Вядома, кожны з нас здатны на многае. Але не ўсе любяць прыгоды і рызыкі. Калі чаравік любіць падарожжы, то падушцы, каб адважыцца выйсці з дому, трэба сур’ёзныя прычыны. З чаго пачаліся прыгоды героя, праз якія абставіны ягонае жыццё змянілася: трапіў у іншае месца, змяніў уладальніка, згубіў старых сяброў ці сустрэў новых, пакрыўдзіўся на кагосьці альбо кінуўся камусьці дапамагаць?)
* **Што трэба герою, каб выйсці пераможцам?** Магчыма, у героя ўжо ёсць усе неабходныя рысы характару, уменні і дапаможныя сродкі. Тады казка атрымаецца кароткай і простай. А можа, герою трэба спачатку загартаваць характар ці навучыцца спагадаць, засвоіць новую справу ці адшукаць памочніка, зразумець, што для яго сапраўды важна, альбо перагледзець каштоўнасці…
* **Якім стане герой, прайшоўшы прыгоды?** Казачныя прыгоды заканчваюцца па-рознаму. Нехта выканаў свой абавязак і вярнуўся да звычайнага ладу жыцця. Хтосьці ніколі не стане такім, якім быў. А твой герой? Гэта ж рэч. Ёй карыстаюцца ці яна назаўсёды стала самастойнай? Яе любяць і цэняць, як рэч, ці наракаюць, што рэч сапсаваная, а можа, нават выкінуць? А здараецца так, што новае прызначэнне рэчы прымусіла забыцца на тое, што было раней, і ўсе падобныя рэчы атрымалі новыя задачы ў звычайным жыцці.
* **Чаму вучыць твая казка?** Бо казкі заўжды нас вучаць, прычым розных людзей рознаму. Кожны бачыць у казцы свой прыклад, свой урок. Адзін пачне замыкаць калабка ў хлебніцы, а іншы – прасіць прабачэння ў цвіка, што даводзіцца яго біць малатком. А які прыклад можна ўзяць з герояў тваёй казкі? Што варта пераняць, чаго асцерагацца? Скажы пра гэта сам, правер, наколькі ясна бачны ўрок у тваёй казцы. Бо кожны казачнік мае адну і тую ж мэту: зрабіць свет лепшым.